钦定古今图书集成/明伦汇编/官常典/第777卷 > 江秉之
## 钦定古今图书集成/明伦汇编/官常典/第777卷 > 江秉之

按《宋书》本传，“秉之字元叔，济阳考城人也。祖逌，晋太
常。父纂，给事中。秉之少孤，弟妹七人，并皆幼稚，抚育
姻娶，罄其心力。初为刘穆之丹阳前军府参军。高祖
督徐州，转主簿，仍为世子中军参军。宋受禅，随例为
员外散骑侍郎，补太子詹事丞。少帝即位，入为尚书
都官郎，出为永世乌程令，以善政著名东土。征建康”
令，为治严察，京邑肃然。殷景仁为领军，请为司马，复
出为山阴令。民户三万，政事烦扰，讼𧩯殷积，阶庭常
数百人，秉之御繁以简，常得无事。宋世唯顾觊之亦
以省务著绩，其馀虽复刑政循理，而未能简事。以在
县有能，迁补新安太守。元嘉十二年，转在临海，并以
𥳑约见称，所得禄秩，悉散之亲故，妻子常饥寒。人有
劝其营田者，秉之正色曰：“食禄之家，岂可与农人竞
利。”在郡作《书案》一枚，及去官，留以付库。十七年卒，时
年六十。子徽，尚书都官郎。吴令。元凶杀徐湛之，徽以
党与见诛。子谧，昇明末，为尚书吏部郎。元嘉初，太祖
遣大使巡行四方，兼散骑常侍孔默之、王歆之等上
言：“宣威将军陈南顿一郡太守李元德，清勤均平，奸
盗止息；彭城内史魏恭子，廉恪修慎，在公忘私，安约
守俭，久而弥固。前宋县令成浦，治政宽济，遗咏在民。
前鲖阳令李熙国，任事有方，民思其政。山桑令何道，
自少清廉，白首弥厉，应加褒𨉖，以劝于后。”乃进元德
号宁朔将军。恭子赐绢五十匹、谷五百斛；浦、熙国、道各赐绢三十匹、谷二百斛。